Ariwnteke ini ig Kiyavwiye Jesus tivik manuke mahakwa Galileya.
In hawata kewye mahakwa Tiberiyadis.
Ig manuke mahakwa,
pahabu hiyeg mpiye akigbimnew mahakwa adahan igkis giharaksetni bute.
Igkis atekere gihapti awaku igkis hiyap madikte gannu ku samah ig makniwe hiyeg.
Igme igkit danuh giwkis.
Ig wagehe avitit paha waxri imuwadnene.
Ayge ig batahkiswe.
Igkisme gikannuhnivwi batabdawak** ayge gikak.
Kaba danuh ahawkanavrik adahan hiyeg judeyenevwi gifetrakis adahan igkis axne muwtohyan arih.
Igkis axni adahan kiyene ku samah minikwak Kiyavwiye Uhokri umahkise muwtohyan gidukwenavrikkis amekenegben adahan ig giwiwhkiswitnikis giwakutakis hiyeg ejituyenevwi.
Ku samah ig Kiyavwiye Jesus betnene ayge,
ig sarayh givegi warikwit.
Ig hiyap neras pahabunene hiyeg kuruw gimkanit.
Ig hiyapni hene,
ig awna git Filip:
— Kit wixwiy isim im adahan gaxnikis?
Ig awna inakni hene git adahan gihikekten.
Ig kuwis hiyak ku pariye ig keh.
Igme Filip kaytwa giwn:
— Amawka wixwiy sarayh ka aynsima karukri mpiy pimavut madikawku madikwa (200) karukri.
Metakwa nikwe igkis muwavwite ax aritnanyumni ariwntak.
Igme pahavwi gaytakis gikannuhnivwi kewye Andre,
ku pariye Simawh Pedru gisamwi,
ig timapni hene,
ig awna git Kiyavwiye Jesus:
— Ay pahavwi bakimni ay in.
Ig kadahan pohowku akebi bugut kehka akak fahhin kewye “sevada”.
Hawata ig kadahan piyana akebi im nopsanyovwi masaraku.
Heneme in ka ariknawnema gitkis awaku ka aynsima hiyeg.
Igme Kiyavwiye Jesus awna gitkis:
— Wani neras hiyeg batahkiswa.
Ayge barewye amatap adahan igkis batenne atere.
Igkis hiyeg hiyapni hene,
igkis batahkiswebdi atere.
Igkis ka aynsima hiyeg.
Awaykemninen pukuhka kaba danuh pohowku mil gikebikis (5.000).
Ayteke nikwe ig Kiyavwiye Jesus iwe ini bakimni gibuguta.
Ig kabayha Kiyavwiye Uhokri adahan ini bugut.
Ayteke ig ibekhepni givuwiwkis gikannuhnivwi.
Igkisme ibekhepni givuwiwkis neras batebdebdihpiye.
Ku samah ig keh akak bugut ig keh hawata akak im.
Ig ibakhasepni.
Igkisme hiyeg kidis ku samah gimawkankis niwntak.
Igkis ax kabihribdave.
Ig Kiyavwiye Jesus hiyapni hene,
ig awna gitkis:
— Ahiwvinay gimanakis asemne adahan yuma aynesnima biyukne.
Igkisme ahiwavepni.
Igkis kivunse ka aynsima panye,
madikawku akebi akak pisaya arawna (12) akak ini pohowkunene bugut asemne.
Neras hiyeg hiyapni hene ku Kiyavwiye Jesus kehe ini annut giwtrikkis,
igkis awna:
— Oo!
Ner igyewa Uhokri gawneve ku kamin amekene Moís kinetihwa minikwak,
ku ig aytanek amadgat inin.
Igkis givewkankis mpiksaptihpig adahan ig humaw gikivarakis.
Igme Kiyavwiye Jesus hiyapni hene,
ig tivik giwkis.
Ig manuke avitit paha waxri imuwadnene akiw,
ig pahavo.